Læs mere her

**Blev Kritiske Pensionskunder afvist af MP Pension?**

Ole Stage mener, at han og de øvrige kritiske pensionskunder er blevet koblet af undersøgelsesprocessen og kun fik mulighed for at deltage i udredningen i starten af arbejdet med redegørelsen.

”Vi har kun været med i den indledende fase, hvor vi lavede forslag til opgavebeskrivelse og kommenterede på et udkast. Men det er 6 måneder siden, og vi er siden blevet koblet helt af,” siger Ole Stage, som dog mødes med MP Pensions ledelse fredag d. 26 jan. (I dag og efter vores deadline, Red.).   
 Den opfattelse deler MP Pension ikke. ”Vi har holdt to møder med Kritiske Pensionskunder om sagen, og fredag den 26.01 (i dag, red) er planlagt endnu et møde mellem vores ledelse og Kritiske Pensionskunder, hvor vi fortsætter vores positive og konstruktive dialog om sagen.” Siger Christian Gundtoft.   
 Selvom kritiske pensionskunder revser MP Pension for en svag redegørelse er der dog plads til anerkendelse: ”Men jeg vil gerne understrege, at jeg også synes, at MP Pension skal have ros for at tage denne sag op. Ingen andre danske finansielle institutioner, der har investeret i Ematum har stillet selvkritiske spørgsmål eller forsøgt at lære af den. Pension Danmark, hvor fagbevægelsen har en afgørende indflydelse, har helt ignoreret sagen. Heller ikke Danske Bank og Nordea, der har købt Ematum-papirer har haft moralske kvababbelser.” Siger Ole Stage.

**Ematum Sagen kort**  
En række danske finansielle investorer – herunder MP Pension investerede via obligationer i 2013 i firmaet Ematum, et mozambikansk statsligt firma, ejet af bl.a. sikkerhedstjenesten, der angiveligt skulle fiske tun. Først så det ud som et mislykket statsligt erhvervseventyr. Så kom det frem, at lånet til Ematum i al hemmelighed var blevet garanteret af den mozambikanske stat i klar modstrid med landets love, og at det i virkeligheden også var et dække for indkøb af patruljebåde og andet militært udstyr, og at der ikke kunne gøres rede for en stor del af midlerne.

Efterfølgende viste det sig, at optagelse af hemmelige statsgaranterede lån er en mekanisme eliten i flere tilfælde har brugt for at berige sig. De hemmelige lån blev især optaget ved slutningen af den tidligere præsidents embedsperiode, som udløb i foråret 2014.

På det tidspunkt forberedte landet sig på et gas-eventyr. Gasfirmaer strømmede til landet, og som Chatham House siger: ”Belief that over $100 billion was being invested into gas prompted the country’s elites to seek to carve out their share.”

Direktøren for Den Internationale Valutafond, Christine Lagarde, har beskrevet de hemmelige lån som forbundet med korrupt praksis og har stoppet udbetalingerne til Mozambique.

***Kilde: http://kritiske-pensionskunder.simplesite.com/434123865***